Likumprojekta „Ieguldījumu aizsardzības nolīgums starp Eiropas Savienību un tās dalībvalstīm, no vienas puses, un Vjetnamas Sociālistisko Republiku, no otras puses” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms |

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likumprojekts izstrādāts, lai saskaņā ar likuma „Par Latvijas Republikas starptautiskajiem līgumiem” 7. un 8. pantu apstiprinātu Ieguldījumu aizsardzības nolīgumu starp Eiropas Savienību (turpmāk – ES) un tās dalībvalstīm, no vienas puses, un Vjetnamas Sociālistisko Republiku, no otras puses (turpmāk – Nolīgums).  |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā strauji augošo Dienvidāzijas tirgus potenciālu, Eiropas Savienības interesēs ir noslēgt un parakstīt ieguldījumu aizsardzības nolīgumu (IAN) ar Vjetnamas Sociālistisko Republiku. 2007.gada 23.aprīlī ES Padome pilnvaroja Eiropas Komisiju (EK) uzsākt Brīvās tirdzniecības līguma (BTL) sarunas ar Dienvidaustrumāzijas valstu asociāciju (ASEAN), īpaši nenosakot sarunu formātu. Sarunu process ar visām 7 ASEAN valstīm vienlaicīgi izrādījās neefektīvs un ar vāju progresu, tādēļ 2009.gada 22.decembrī ES Padome piekrita uzsākt sarunas ar ASEAN valstīm divpusēji, lai panāktu progresu vismaz ar tām valstīm, kuru ambīciju līmenis ir līdzvērtīgs ES. Divpusējās sarunas ar Vjetnamu atsākās 2012.gadā, savukārt, ar pārējām ASEAN valstīm – Singapūru un Malaiziju 2010.gadā, Taizemi 2013.gadā, Filipīnām 2015.gadā un Indonēziju 2016.gadā. 2011.gada 12.septembrī ES Padome autorizēja EK papildināt notiekošās sarunas ar ieguldījumu aizsardzības jomu, pamatojoties uz Līguma par ES (LES) noteiktajām kompetencēm. Eiropas Savienības Tiesa 2017.gada 16.maijā publicēja atzinumu 2/15, kurā norādīja, ka netiešie ieguldījumi un ieguldījumu strīdu risināšana kā tāda nav ES ekskluzīvā kompetencē un šīm sadaļām nepieciešama dalībvalstu nacionālo parlamentu ratifikācija pirms līguma stāšanās spēkā[[1]](#footnote-1). Ņemot vērā Tiesas atzinumu un plašās diskusijas par struktūru ar Padomi un Eiropas Parlamentu pēc atzinuma saņemšanas, teksts, par kuru sākotnēji bija panākta vienošanās, tika pielāgots, lai radītu divus atsevišķus nolīgumus: BTL un IAN. EK nolēma turpmāk sarunās arī ar citām trešajām valstīm nodalīt tirdzniecības līgumus un ieguldījumu līgumus atsevišķi. IAN ar Vjetnamu būs otrais ES divpusējais ieguldījumu aizsardzības līgums, kas tiks noslēgts ar kādu no ASEANdalībvalstīm (2018.gada 19.oktobrī šāds līgums tika noslēgts un parakstīts ar Singapūru), un otrais ieguldījumu aizsardzības nolīgums, ko ES noslēdz ar kādu Āzijas partneri vispār. Starp ASEAN dalībniekiem Vjetnama ir otra lielākā ES partnere pēc Singapūras – kopējais ES-Vjetnamas tirdzniecības apjoms sasniedz 47.6 miljardus eiro (2017.g.). IAN noslēgšana būtu arī solis starpreģionu tirdzniecības un ieguldījumu nolīguma starp ES un ASEAN noslēgšanas virzienā. ES un Vjetnamas IAN nodrošinās ieguldījumu augsta līmeņa aizsardzību, vienlaikus aizsargājot ES un Vjetnamas tiesības reglamentēt un sasniegt leģitīmus sabiedriskās politikas mērķus, piemēram, attiecībā uz sabiedrības veselības aizsardzību, drošību un vidi. Nolīgumā ir iekļauti visi jauninājumi no ES jaunās pieejas ieguldījumu aizsardzībai un izpildes mehānismi, kuri nav ietverti 21 spēkā esošajos divpusējos ieguldījumu nolīgumos starp Vjetnamu un ES dalībvalstīm (t.sk. ar Latviju). Ļoti svarīgs IAN aspekts ir tāds, ka tas aizstāj un tādējādi uzlabo 21 spēkā esošos divpusējos ieguldījumu līgumus (tas ir īpaši atrunāts IAN pielikumā, ietverot arī pārejas perioda klauzulas jeb t.s. “*sunset clauses*”). IAN paredz ES ieguldītājiem un to ieguldījumiem Vjetnamā taisnīgu un vienlīdzīgu attieksmi un nepieļauj diskrimināciju salīdzinājumā ar Vjetnamas ieguldījumiem līdzīgos apstākļos. Vienlaikus IAN aizsargā ES ieguldītājus un viņu ieguldījumus Vjetnamā pret ekspropriāciju, izņemot gadījumus, kad tas notiek sabiedrības interesēs, pienācīgā kārtā, bez diskriminācijas un pret tūlītēju, adekvātu un efektīvu kompensāciju atbilstīgi ekspropriēto ieguldījumu godīgai tirgus vērtībai. Ar nolīgumu tiek izveidota pastāvīga starptautiska un pilnībā neatkarīga strīdu izšķiršanas sistēma, kas sastāv no pastāvīgās Pirmās instances tiesas un Apelācijas tiesas, kurās strīdu izšķiršanas procedūras norisināsies pārredzami un objektīvi. ES dalībvalstis Nolīgumu parakstīs 2019.gada 25.jūnijā, Vispārējo lietu padomes sanāksmes laikā. ES un Vjetnamas Sociālistiskā Republika Nolīgumu parakstīs 2019.gada jūnija beigās Briselē. Nolīgums tiks parakstīts visās ES dalībvalstu valodās un ir vienlīdz autentisks visās šajās valodās.  |
|  3. | Projekta izstrādē iesaistītās institūcijas | Ārlietu ministrija  |
|  4. | Cita informācija | Nav |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolīgums var veicināt Latvijas un Vjetnamas sadarbību ieguldījumu jomā, tostarp uzlabojot Latvijas komersantu ieguldīšanas iespējas Vjetnamā, kā arī turpinot piesaistīt Vjetnamas ieguldījumus Latvijā.  |
| 2. | Tiesiskā regulējuma ietekme uz tautsaimniecību un administratīvo slogu | Nolīgums nerada papildus administratīvo slogu un tiek īstenots no esošajiem administratīvajiem resursiem.  |
|  3. | Administratīvo izmaksu monetārs novērtējums | Nav attiecināms |
|  4. |  Cita informācija | Nolīgums pilnveido līgumtiesisko pamatu ieguldījumu veicināšanas un aizsardzības jomā Latvijas attiecībām ar Vjetnamas Sociālistisko Republiku. Saskaņā ar Latvijas Bankas datiem, 2018.gadā Vjetnamas tiešo ieguldījumu atlikums Latvijā ir reģistrēts 22 mlj EUR apmērā, savukārt Latvijai nav tiešo ieguldījumu Vjetnamā. Uz 3.06.2019. Latvijā bija reģistrēti 29 Latvijas-Vjetnamas kopuzņēmumi. Latvijai kā investīcijas uzņemošai valstij būtiski ir tas, ka Nolīgums nodrošina ieguldījumu augsta līmeņa aizsardzību, vienlaikus aizsargājot valsts tiesības reglamentēt un sasniegt leģitīmus sabiedriskās politikas mērķus, piemēram, attiecībā uz sabiedrības veselības aizsardzību, drošību un vidi.  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likumprojekts atbilst Latvijas saistībām ES. Nolīgums tika noslēgts saskaņā ar Līguma par Eiropas Savienības darbību (LESD) 218.panta 5.punktu, Nolīgums tika parakstīts saskaņā ar LESD 2018.panta 6.punktu, kam seko Eiropas Parlamenta piekrišana un nacionālo parlamentu ratifikācija saskaņā ar nacionālo likumdošanu.  |
| 2. | Citas starptautiskās saistības | Nav attiecināms |
| 3. | Cita informācija | Nav attiecināms |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta pakete būs pieejama sabiedrībai Ministru kabineta mājas lapā. |
|  2. | Sabiedrības līdzdalība projekta izstrādē | Nav attiecināms |
|  3. | Sabiedrības līdzdalības rezultāti | Nav attiecināms |
|  4. |  Cita informācija | Nav  |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Nolīgumā paredzēto saistību izpildi koordinē Ārlietu ministrija.  |
|  2. |  Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms |
|  3. |  Cita informācija |  Nav |

Ārlietu ministrs E. Rinkēvičs

Vīza: valsts sekretārs A.Pelšs

D.Cildermane, 67016149

dace.cildermane@mfa.gov.lv

1. Tiesa apstiprināja, ka saskaņā ar LESD 207. pantu ES ir ekskluzīva kompetence saistībā ar visām materiālo tiesību normām attiecībā uz ieguldījumu aizsardzību, ciktāl tās attiecas uz ārvalstu tiešajiem ieguldījumiem. Tiesa arī apstiprināja, ka ES ir ekskluzīva kompetence attiecībā uz valstu strīdu izšķiršanas mehānismu saistībā ar ieguldījumu aizsardzību. Visbeidzot Tiesa atzina, ka ES ir dalīta kompetence attiecībā uz netiešajiem ieguldījumiem un ieguldītāju un valsts strīdu izšķiršanu (ko IAN vēlāk aizstāja ar ieguldījumu tiesu sistēmu), kur atbildētājas ir dalībvalstis. Šos elementus nevar saskaņoti nošķirt no materiālo tiesību normām vai valstu strīdu izšķiršanas mehānisma, un tādējādi tie būtu jāiekļauj ES līmeņa nolīgumos. [↑](#footnote-ref-1)